แอสเซท พลัส เปิดขายกองกิมจิจ่าย1.625%
แอสเซท พลัส&nbsp; เปิดขายกองทุนพันธบัตรเกาหลีใต้ อายุประมาณ 8 เดือน คาดผลตอบแทน 1.625% ต่อปี&nbsp; เปิดขายวันนี้ &#8211; 15 มี.ค.&nbsp;
11 มี.ค. 2553

แอสเซท พลัส  เปิดขายกองทุนพันธบัตรเกาหลีใต้ อายุประมาณ 8 เดือน คาดผลตอบแทน 1.625% ต่อปี  เปิดขายวันนี้ – 15 มี.ค.  
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส  เปิดเผยว่า ตั้งแต่วันนี้ -15 มี.ค.นี้ บริษัทอยู่ระหว่างการเสนอขายครั้งแรก (IPO) กองทุนเปิดเอฟไอเอฟตราสารหนี้ระยะสั้น 8/8M (STFIXED-FIF8/8M)  ซึ่งเป็นกองทุนตราสารหนี้ต่างประเทศ ที่เปิดเสนอขายครั้งเดียว โดยจะลงทุนในพันธบัตรรัฐบาลเกาหลีใต้ (Korea Monetary Stabilization Bond (MSB)) อายุประมาณ 8 เดือน คาดว่ากองทุนจะสามารถให้ผลตอบแทนหลังจากทำธุรกรรมป้องกันความเสี่ยงเต็มจำนวนและหักค่าใช้จ่ายกองทุนแล้ว อยู่ที่ประมาณ 1.625% ต่อปี
ทั้งนี้บริษัท มองว่า กองทุนพันธบัตรเกาหลีใต้คงน่าสนใจลงทุนอยู่ เนื่องจากสามารถให้ผลตอบแทนมากกว่าการลงทุนในตราสารหนี้ในประเทศประมาณ 0.50-0.60% ต่อปี จึงเหมาะกับผู้ลงทุนที่รับความเสี่ยงได้ต่ำ และแสวงหาผลตอบแทนที่สูงกว่าเงินฝาก
"ที่ผ่านมา บริษัทฯ ได้เสนอขายกองทุนพันธบัตรเกาหลีใต้อย่างต่อเนื่อง โดยเน้นเสนอขายเป็นกองทุนระยะสั้นๆไม่เกิน 1 ปี ตามแนวโน้มดอกเบี้ยขาขึ้นในปีนี้ ทั้งนี้ ที่ผ่านมาลูกค้าได้ให้การตอบรับกองทุนพันธบัตรเกาหลีใต้อย่างต่อเนื่อง โดยตั้งแต่ต้นปี 53 บริษัทฯ ได้ทยอยเสนอขาย IPO กองทุนพันธบัตรเกาหลีใต้อย่างต่อเนื่องระดมทุนได้ประมาณ 1,400 ล้านบาท และบริษัทฯ ยังคงมีแผนจะเสนอขายกองทุนประเภทนี้อย่างต่อเนื่องเพื่อสนองความต้องการของลูกค้า และเป็นทางเลือกในการลงทุน เนื่องจาก ผลตอบแทนยังมีส่วนต่างค่อนข้างสูงเมื่อเปรียบเทียบกับพันธบัตรรัฐบาลไทย"นายวิน กล่าว
นายวิน กล่าวเพิ่มเติมว่า สำหรับภาพรวมเศรษฐกิจของเกาหลีใต้ยังคงเติบโตอย่างต่อเนื่อง ซึ่งถือว่าเติบโตได้ดีเมื่อเปรียบเทียบกับประเทศในทวีปเอเชีย และยังคงเชื่อมั่นว่าประเทศเกาหลีใต้ยังคงมีความมั่นคงจากการที่สถาบันจัดอันดับความน่าเชื่อถือทั้งฟิทช์ เรทติ้งได้คงอันดับความน่าเชื่อถือของประเทศเกาหลีใต้ ที่ระดับ AA- ส่วน Moody’s และ S&amp;P คงอันดับความน่าเชื่อถือของประเทศเกาหลีใต้ ที่ระดับ A+ ทั้งนี้ ในส่วนของนโยบายทางด้านดอกเบี้ย คาดว่า ธนาคารกลางเกาหลีใต้ (BOK) น่าจะยังคงอัตราดอกเบี้ยนโยบายที่ระดับ 2.0% ในการประชุมสัปดาห์นี้